Az állampolgári jogok országgyűlési biztosának
Jelentése
az OBH 6094/2003. számú ügyben

Előadó: dr. Bódis Cecília
dr. Sipos Beáta
Az eljárás megindulása
Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdése alapján a Komárom-Esztergom Megyei Önkormányzat által fenntartott Esthajnal Időskorúak Otthonában (2028, Pilismarót-Basaharc) élő gondozottak legmagasabb szintű testi és lelki egészséghez, valamint az emberi méltósághoz fűződő jogai érvényesülésének feltárásár érdekében utóvizsgálatot rendeltem el. 
A helyszíni vizsgálatra 2003. november 12-én, a Komárom-Esztergom megyében tartott munkalátogatáson került sor. 

Az érintett alkotmányos jogok
A Magyar Köztársaság Alkotmánya
54. § (1) bekezdése szerint a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani;
70/D. § (1) bekezdése előírja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez. 

Jogszabályi háttér
1993. évi III. törvény a szociális igazgatásról és szociális ellátásokról
1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
188/1999. (XII. 16.) Kormányrendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről. 

A megállapított tényállás és a vizsgálat megállapításai
A vizsgálat megállapításait a helyszínen tapasztaltakra, a rendelkezésre bocsátott dokumentumokra, valamint a Közigazgatási Hivatal által megküldött, 2004. június 7-én kiadott működési engedélyben, valamint az engedélyezést megelőző helyszíni ellenőrzés jegyzőkönyvében (3-30/9/2004.) foglaltakra alapoztam. 
Az 1999-es alapvizsgálat (OBH 7284/1998.) keretében több alkotmányos joggal összefüggő visszásságot tárt fel. 2001 októberében utóvizsgálat keretében, bejelentés nélkül került sor az intézmény ellenőrzésére, melynek alkalmával megállapítottam, hogy az ajánlásokban foglaltak nagyrészt megvalósultak. Az otthonban mind a tárgyi feltételek, mind az ellátás színvonalának szempontjából minőségi javulás következett be. 
Az újabb helyszíni vizsgálat célja a megújult környezet megtekintése és az otthon működésének ellenőrzése volt, figyelemmel arra is, hogy a korábbi látogatás idején egy nagy összegű címzett támogatás elnyeréséről szereztünk tudomást, melyből a teljes rekonstrukciót tervezték. 
Az eredeti főépület (jelenleg ún. C épület) építése, felújítása a vizsgálat idején még folyamatban volt. A főépület mellé a támogatásból már felépültek az új (A és B) szárnyak, melyeket a látogatás alkalmával már használatba vettek. A már 4 éve lezárt  ún. alsó távolsági épületet rövidesen lebontják.. Az ún. felső távolsági épületben még laktak (18 fő), de az átadást követően a lakókat ebből az épületből átköltöztetik az új intézményi részlegbe. A vizsgálat idején a gondozottak száma 60 fő volt. Életkoruk 75-80 év közötti. A kapott tájékoztatás szerint az intézményben pszichiátriai betegeket (21 fő) is gondoznak. Áthelyezésüket nem kívánják kezdeményezni, de további felvételre ebben a gondozotti körben már nem kerül sor. 
Az új épületet kifejezetten idősotthonnak tervezték, 2003. nyár végén költözött át a látogatáskor ott lakó 42 fő. Ennek megfelelően a lakók számára minőségileg óriási javulást hozó körülményeket tudtunk megtekinteni. Az L alakú épület homlokzata, kertje  már kívülről elegáns, kultúrált benyomást kelt.  A célnak megfelelően kialakított terek, a viszonylag széles, kapaszkodókkal ellátott folyosók maximálisan megfelelnek a gondozási igényeknek. Az emeletek közti közlekedést korszerű lift biztosítja, mindhárom szinten nővérpult, nővérszoba, társalgó, kellemes terasz, nővérhívó, külön betegfürdető, mozgáskorlátozottaknak külön WC van. A főépületben imaterem is kialakításra került. 
Az új épületben az alsó szinten átmeneti ellátást nyújtó szobák találhatók, a normál szinten 44 fő fér el, itt középen elválasztott fallal 2-2 gondozott helyezhető el. A szobákhoz fürdőszoba és külön WC, valamint terasz is tartozik. Az épületben nővérhívó berendezés került felszerelésre. 
A szobákban szép, új, a célnak megfelelő bútorok vannak. Az új épületet a régi főépülettel folyosó köti össze (az új épület második emeletéről a régi épület első emelete akadálymentesen megközelíthető). A konyha korszerűen felszerelt, az ebédlő kellemes, a teljes férőhely feltöltése után az étkeztetés két turnusban oldható meg. A különböző diétás étrendek biztosítottak, valamint a menüt is a lakókkal egyeztetve állítják össze. Az alsó szintre épített büfé kialakítása is folyamatban volt (jelenleg már működik). 
A korábbi vizsgálat az elkóborlások miatt problémaként tárta fel a kerítések hiányát. Mára az épület körüli kerítést megépítették, bár a hegy felőli oldalon annak meredeksége miatt az elkerítettség természetes módon megoldott, így kerítés nélkül sem valószínű az elkóborlás. 
A gondozottakkal közvetlenül foglalkozók szakképzettségének szintje és aránya megfelel a jogszabályi előírásoknak. 
Az Érdekképviseleti Fórum formálisan működik (évi két ülés), panasz az utóbbi évben egyáltalán nem volt, arra a kérdésre, hogy utoljára mikor volt ÉF ülés nem kaptunk konkrét választ, és az ülés megtörténtét igazoló jegyzőkönyvet sem tudták megmutatni. 
A 2004. június 7-én kiadott működési engedély szerint az intézmény férőhelyeinek száma 88, ebből emelt szintű férőhely 11. A határozat indokolása szerint az intézmény tárgyi feltételei alapján összesen 104 fő befogadására alkalmas, személyi feltételei azonban csak 100 fő ellátására biztosítottak.
Az új épületben a vizsgálat idején feltárt hiányosságokat annak tudtam be, hogy az ellenőrzés abban az átmeneti időszakban történt, amikor a kivitelezési munkák még zajlottak, és a költözés sem bonyolódott le teljes egészében. 
Ugyanakkor a Közigazgatási Hivatal munkatársától kért, telefaxon rendelkezésemre bocsátott dokumentumokból megállapítottam, hogy az alábbi feltárt problémák továbbra is fennállnak: 
-	A fürdőszobákban problémát jelent a zuhanytálcák magassága és az összefolyók hiánya, ez utóbbi a mosókonyhában is gondot jelent. 
-	A szobákhoz tartozó teraszokra kerekesszékkel nem lehet kimenni, mert az ajtó túl szűk, holott az intézményben sokak mozgásukban korlátozottak és csak kerekesszékkel tudnak közlekedni. 
-	A közös előterű lakószobák előterének nem megfelelő szélessége, valamint az ajtók nyitási módja a szabad közlekedést akadályozza a kerekesszékkel közlekedők számára. 
-	Az új helyiségekben a szellőző légtechnikai berendezés utólagos beszerelése miatt problémát jelentett a bútorok elhelyezése, valamint ezáltal a szobákban a közlekedés

Összegezve megállapítható, hogy az intézményben élők alkotmányos jogainak érvényesülése egyértelműen teljesebbé vált azáltal, hogy az intézmény tárgyi feltételeinek színvonala az elmúlt években jelentősen emelkedett. Ugyanakkor a lehető legmagasabb szintű testi és lelki egészséghez való alkotmányos jog érvényesülését veszélyezteti, ezért visszásságot okoz, hogy a lakószobákhoz tartozó saját használatú higiéniai helyiségeket, előtereket, valamint a teraszt a kerekesszékkel közlekedők nem tudják használni. 

Kezdeményezés:
A feltárt hiányosságok megszüntetése érdekében az Obtv. 21 § (1) bekezdése alapján felkérem az intézményt fenntartó Komárom-Esztergom Megyei Közgyűlés elnökét, hogy gondoskodjon a kivitelezés jelzett problémái, a kerekesszékkel történő közlekedést és épülethasználatot lehetetlenné tevő építészeti megoldások megszüntetéséről. 

Budapest, 2004. augusztus 6.

Lenkovics Barnabás sk.